google/wiki40b huggingface dataset:
Hsieh Kaylin Sin Yan

2015

Hsieh kom på tredjeplass i Hongkong-mesterskapet for aldersbestemte klasser i 2015, der hun deltok i U17-klassen. I Hongkongs U23-mesterskap i 2015 kom hun på tredjeplass, og ble med det kvalifisert til U23-asiamesterskapet i fekting 2015, der hun kom på 14.-plass individuelt, og Hongkong fikk bronse i lagkonkurransen. Hun vant fekting i U14-klassen under Samsung Festival Of Sports, og fikk gull i lagkonkurransen i U14-klassen under Asiamesterskapet i fekting. Hun kom på tredjeplass kadettklassen (U17) under Hongkong-mesterskapet for junior, og vant der U20-klassen og U14-klassen.

2016

I Hongkong-mesterskapet for aldersbestemte klasser i 2016 vant hun U17-klassen, og fikk sølv i U20-klassen. Hun deltok i Juniorasiamesterskapet i fekting 2016, og kom der på niendeplass individuelt, og Hong Hong fikk sølv i lagkonkurransen i U17-klassen. Hun deltok i Junior-VM i fekting 2016, og kom der på 49.-plass i kadettklassen (U17) og 124.-plass i juniorklassen (U20). Hun kom på andreplass i Hongkongs U23-mesterskap, og kom også på andreplass i Hongkongs U20-mesterskap, der hun deltok i kadettklassen. Hun deltok i Singapores åpne nasjonale mesterskap i 2016, der hun vant både junior- og seniorklassen. Hun fikk bronse i U17- og U20-klassen under Hongkongs juniormesterskap, og hun deltok i U23-asiamesterskapet i fekting, der hun fikk sølv individuelt.

2017

Juniorasiamesterskapet i fekting 2017 ble arrangert i Thailand, og Hsieh fikk gull både individuelt og i lagkonkiurransenn i U17-klassen. I U20-klassen kom hun på åttendeplass individuelt, og Hongkong kom på tredjeplass i lagkonkurransen. Hun vant Hongkongs U23-mesterskap i fekting, og fikk sølv i Hongkongs U20-mesterskap. Hun ble tatt ut til å delta i VM i fekting 2017, og kom der på 62.-plass individuelt. I Junior-VM i fekting 2017 kom hun på 37.-plass i kadettklassen og 56.-plass i juniorklassen.

2018

Hsieh vant både kadett- og juniorklassen i Hongkongs mesterskap i aldersbestemte klasser, og hun vant også Hung Kongs U23-mesterskap i fekting. I Juniorasiamesterskapet i fekting 2018 vant hun kadettklassen, der Hongkong fikk bronse i lagkonkurransen, og hun kom på tredjeplass i juniorklassen, der de vant gull i lagkonkurransen. Hun deltok i Junior-VM i fekting 2018, og vant der kadettklassen, og hun kom på 56.-plass i juniorklassen. Hun fikk bronse individuelt i Asiamesterskapet i fekting 2018.
I juli deltok hun i VM i fekting 2018. Individuelt kom hun på 68.-plass, og i lagkonkurransen kom Hongkong på ellevteplass. I Sommer-OL for ungdom 2018 fikk hun sølv i kårde individuelt, etter at hun tapte for Kateryna Tsjornij 9-11 i finalen. Hun deltok også på det sammensatte laget Asia-Oseania 1 som fikk sølv i mix-lagkonkurransen.
Jakob Oftebro

Privat

Han er sønn av skuespiller Nils Ole Oftebro og kulturjournalist Kaja Korsvold. Oftebro er halvbror til skuespiller Jonas Hoff Oftebro.

Utdanning og karrière

Oftebro kom inn på Statens teaterhøgskole i 2004 i en alder av 18 år (uten generell studiekompetanse) som er tidenes nest yngste. Våren 2007 jobbet Oftebro på Rogaland Teater før han studerte videre ved Statens Scenekunstskole i København.
Oftebro var ansatt på teatret Mungo Park i Allerød nord for København fra 2008 til 2011.
I 2012 spilte han i NRKs Erobreren basert på Jan Kjærstads trilogi Forføreren, Erobreren og Oppdageren. Han spiller den yngre Jonas Wergeland som senere blir en av Norges mest kjente TV-profiler. Oftebro spilte i 2012 i filmen Kon-Tiki, han var gjestekomiker i Torsdag kveld fra Nydalen våren 2012 og spilte Johannes i filmatiseringen av Hamsuns Victoria i 2013.
Oftebro hadde en birolle i den dansk-svenske kriminalserien Broen. I den danske TV-storsatsingen 1864 spilte han en av hovedrollene, han er med i den norske publikumsyndlingen Lilyhammer.
Han var i 2015 med i NRK-produksjonene Hæsjtægg og Unge lovende. Han har hovedrollen i Birkebeinerne (2016) og er med i Hans Petter Molands Kraftidioten.
I Danmark har Oftebro medvirket i filmer som: Lev stærkt, Når dyrene drømmer, Skammerens datter, Flaskepost fra P, Tordenskiold og Kold og Guldkysten, regi Daniel Dencik, der Oftebro fikk svært gode kritikker. 
I Sverige har han hatt sentrale roller i filmene Så och på jorden, Mordene i Fjällbacka og Tyskerungen.
Oftebro medvirket i den britisk-produserte filmen Snømannen fra 2017, basert på Jo Nesbøs krimroman ved samme navn.
Han og faren hadde hovedrollene i Peer Gynt på friluftscenen ved Gålåvatnet i 2017.
Kodal ysteri

Kodal ysteri ble opprettet 1883 av Hans Rasmussen Trevland, Edvard Hansen Trevland og Abraham A. Trevland. Det var anlagt for ysting av jarlsbergost, men gikk i 1886 over til ysting av goudaost. Kodal ysteri skal være det første ysteri i landet som laget goudaost.
Ysteriet ble nedlagt 1951. Ysteribygningen brant i 1970.
Hydria

Hydria er en gresk vasetype. Den er formet som en stor krukke med bred skulder med to horisontale hanker, smal nakke og bred, flat munn. Navnet kommer fra hydor, gresk for «vann» og viser til at krukkens vanligste bruksområde var til å bære og oppbevare vann.
Sjel

En sjel er ifølge mange religiøse og filosofiske tradisjoner en selvbevisst «eterisk substans» som er enestående for hvert enkelt vesen. Det tenkes ofte at sjelen gir grunnlag for bevissthet, og den betraktes av mange troende som udødelig. I antikkens Hellas ble sjelen forstått som det et levende menneske har til forskjell fra et dødt, livspusten. I dualistiske menneskeoppfatninger (orfisme, platonisme, gnostisisme) tenkes sjel og legeme som to selvstendige og motstridende enheter. Sjelen blir her oppfattet som den udødelige, ikke-stofflige bærer av det spesifikt menneskelige.
I legenden Myten om Er, som inngår i Platons Staten (ca 380 f.Kr.), påstås det at sjelen må være udødelig. Her innfører Platon også tanken om at gode mennesker belønnes og umoralske mennesker straffes etter døden.
Vitenskapen har ikke funnet belegg for at en sjel virkelig finnes, og mange i dag avviser ideen som en religiøs konstruksjon.
Percy Clinton Sydney Smythe

Bakgrunn

Percy Clinton Sydney Smythe kom fra en anglo-irsk adelsfamilie. Han var sønn av Lionel Smythe, 5. viscount Strangford og Mary Eliza Philipse. Han fikk sin utdanning ved Harrow og ble uteksaminert fra Trinity College i Dublin i år 1800. Han gikk inn i det britiske diplomatiet og arvet året etter den irske adelstittelen viscount Strangford. 
I 1817 giftet han seg med Ellen, datter av sir Thomas Burke. De fikk fem barn sammen. Etter hustruens død i 1826 fikk Smythe tre barn med Katherine Benham, den eldste av disse var kunstmaleren Lionel Percy Smythe.

Karriere

Fra 1806 var Percy Smythe britisk ambassadør i Portugal. I 1807 hjalp han med skip fra Royal Navy den portugisiske kongefamilien, hoffet og statsadministrasjonen å flykte til Brasil, slik at de unngikk Napoleons invasjon under den iberiske halvøyskrigen. Smythe fulgte med til Brasil og etablerte seg sammen med hoffet i Rio de Janeiro, der han var stasjonert til 1815. Samme år ble han storkorsridder (Knight Grand Cross) av Order of the Bath. Smythe oversatte verk av den portugisiske nasjonaldikteren Luís de Camões til engelsk.
Under oppholdet i Brasil var han sterk motstander av dronning Carlota Joaquina av Spanias politikk. Han hadde stor innflytelse under Argentinas uavhengighetskamp, ettersom han var hovedmekleren mellom de revolusjonære og engelskmennene, som hadde invadert landet.
Fra 1817 til 1820 var Percy Smythe britisk minister i Sverige. Mot slutten av sitt opphold der ble han involvert i Bodøsaken og formidlet Francis Garden Denovans krav mot den norske regjering om erstatning for hans venn og klient John Everth. Han ble deretter utnevnt til ambassadør i Danmark.
Fra 1820 var Percy Smythe britisk sendemann til Det osmanske rike og fra 1825 britisk sendemann til Russland. I 1825 ble han gitt tittelen baron Penshurst, of Penshurst i grevskapet Kent. Med det fikk han også en plass i Overhuset i Det britiske parlamentet. I februar 1825 ble han medlem (fellow) av Royal Society, samme år ble han også storkorsridder (Knight Grand Cross) av Guelferordenen. Han trakk seg som diplomat i 1829, og fortsatte sin politiske karriere i Overhuset. Samtidig begynte han å dedikere mer tid til dikting, og ga ut enkelte bøker.
I sin tid som ambassadør til Den høye port (sentralregjeringen i Det osmanske rike) fikk han anledning til å samle antikke greske skulpturer. Disse oppbevares i dag i British Museum.
E.D. Edwards kullkraftverk

E. D. Edwards kullkraftverk  er et kullkraftverk i Peoria County, delstaten Illinois i det nordlig-sentrale USA. Det har en installert produksjonskapasitet på 749 MW. Dette er delstatens ellevte største termiske kraftverk målt etter installert produksjonseffekt. 
Brenselkilden er kull.
Amal

Kjente personer med navnet

Personene i listene er ordnet kronologisk etter fødselsår.
Stadsbygd prestegård

Stadsbygd prestegård, også kjent som Alshaug (alternative skrivemåter Elshaug, Elvshaug eller Walshaug) prestegård, er prestegården på Stadsbygd i Indre Fosen kommune i Trøndelag. Navnet skriver seg fra førkristen tid og stammer trolig fra Olveshaugen, som var en stor gravhaug like sørvest for den nåværende kirka. Prestegården er fortsatt i bruk av prosten i Fosen prosti.

Tidlig historie

I 1589 ble Stadsbygd lutherske menighet (Ecclesia Stadsbygdiensis ) etablert som følge av at 55 bønder bli enige med den nye lutherske kirken om å bygge og vedlikeholde kirken og prestegården, samt lønne en prest. Ca. 1600 flyttet Johannes Mikkelsøn inn på den daværende prestegården som lå i tilknytning til gammelkirka som var i bruk mellom 1657 og brannen 20. oktober 1837. Rundt 1730-tallet ble de to dagligstuene fra den gamle presteboligen flyttet og satt opp på den nye prestboligtomta. Denne bygningen er i dag lokalkjent som Gulstua og regnes som en av Rissa kommunes eldste bygninger.
Da Christian Jensen Hvedding (1731–1802) ble prest i bygda i 1767 gikk han og hans velstående hustru kjøpmannsdatter Elisabeth Johansdatter Mantzin i gang med byggingen av en ny og større hovedbygning på den nåværende prestegården. To år senere sto den nye hovedbygningen klar med 24 rom fordelt over to etasjer og 500 m².
På 1800-tallet hadde eiendommen et areal på tilsammen 3700 dekar. På det meste var det 16 husmannsplasser på eiendommen. Rundt overgangen til 1900-tallet ble deler av jorda og skogen solgt, og prestegården består i dag av 200 dekar dyrket jord og 100 dekar skogmark.

Prestegårdshagen

Det var utover 1720-åra at hageanlegget begynte å ta form. Prost Mikael Stub, som ble innsatt som sogneprest i bygda i 1721, plantet flere ask og eiketrær i prestegårdshagen og på kirkegården for å forbedre omgivelsene. To av disse eiketrærne (tvillingeikene) ble fredet i kongelig statsråd i 1924 men ble tatt av storm i 1975. To av askene derimot står fortsatt i dag.
I de følgende årene etter prost Stubs tiltredelse ble hagen ivaretatt og utover 1760-70-tallet besøkte biskop Johan Ernst Gunnerus prestegården en rekke ganger. Den store interessen han hadde for naturen og spesielt floraen, er nok en viktig årsak til alle besøka hans på bygda. I perioden 1810–12 fikk daværende prost Hans Nicolai Rønne kjørt inn 1000 lass god matjord på området for å anlegge dagens park-lignende hagen. Rønnes hageplan var tydelig inspirert både av fransk og engelsk hagearkitektur med spaserganger og et vell av rosetrær og andre prydbusker. Gamle skrifter forteller hvor vakker hagen var på 1800-tallet, og Rønne selv har beskrevet hagen som «Et Paradis og en Edens hage» i et brev han sendte til broren i Danmark. 
I 1917 overtok Christen L. Dahler som sokneprest i Stadsbygd. Sammen med kona Gudrun gjorde han en stor innsats for å bevare embetsboligen fra og å gjøre i stand hagen ved å plante massevis av roser og stauder.
I de seneste årene har lokale ildsjeler arbeidet med å sette i stand det gamle hageanlegget. Blant annet er det anlagt et stort område med over 70 ulike plantesorter som alle er merket med navn og historikk.
Prestegårdshagen er i dag åpen for publikum.
EM i troppsgymnastikk 2002

Europamesterskapet i troppsgymnastikk 2002 for senior ble arrangert 1. - 2. november 2002, i Châlons-en-Champagne i Frankrike. Dette mesterskapet var for klubblag, ikke for landslag.
Konkurranseformen var Euroteam (tilsvarende dagens TeamGym), slik at det konkurreres sammenlagt i frittstående, tumbling og trampett.
Grunnkretser i Agdenes kommune

Grunnkretser i Agdenes kommune er delområder og grunnkretser som seksjonerer Agdenes kommune, Trøndelag, for folketellingsformål og lignende. I noen tilfeller sammenfaller de med kirkesogn, med valgkretser og med nåværende eller tidligere skolekretser.
Bingzhongluo-demningen

Bingzhongluo-demningen er en demning med vannkraftverk under planlegging i provinsen Yunnan i Kina, i elven Nu (Salween) nær Myanmar. Anlegget er svært omstridt. Det ble planlagt igangsatt i 2008, og skal etter tidligere vedtak stå ferdig i 2020. Det er usikkert om tidsplanen vil holdes.
Total effekt blir inntil 1 600 MW, som vil gjøre kraftverket til et av de 150 kraftigste i verden.
Rana bibliotek

Rana bibliotek er et folkebibliotek i Rana kommune i Nordland. Biblioteket ligger i Torggata 1A i Mo i Rana som del av kunnskapssenteret Campus Helgeland, studiestedet for Nord universitet i byen. Rana bibliotek er samlokalisert med Nord universitetsbibliotek, avdeling Helgeland.

Historikk

«Almuebibliotheket» i Mo prestegjeld ble oppretta alt i 1826. 30. november 1839 ble Folkebiblioteket i Mo kommunal institusjon.

Bygning

Rana bibliotek åpna i nye lokaler på bokdagen 30. november 2013.
I første etasje er det barne- og ungdomsavdeling og en samling av aviser og tidsskrifter, i andre er det voksenavdeling og lokalsamling. Fagbøkene til Rana bibliotek og universitetsbiblioteket står sammen på hylla og kan lånes av alle.​ I tredje etasje er det kontorer for de ansatte ved Rana bibliotek, Nordland fylkesbibliotek, avdeling Rana og universitetsbiblioteket.
Norges ambassade i Kairo

Norges ambassade i Kairo er en norsk utenriksstasjon. Ambassaden huser den norske ambassadør i Egypt med stab. Den ligger i 8 El Gezirah Street i bydelen Zamalek i Kairo.

Historie

Norge var fram til 1922 representert i Egypt ved en honorær generalkonsul som holdt til i Alexandria. Fra 1922 ble Norges interesser ivaretatt av den honorære generalkonsulen i Kairo. Da minister Carl Ferdinand Sandberg i 1941 måtte forlate Romania på grunn av verdenskrigen, tok han seg til Egypt der han fungerte som chargé d'affaires. En norsk legasjon ble opprettet i 1944. I 1958 ble den oppgradert til ambassade.
Bajoli-demningen

Bajoli-demningen er en demning med vannkraftverk (run-of-river) under utbygging i elva Ravi i distriktet Chamba, delstaten Himachal Pradesh, India. Total installert effekt vil bli 180 MW når anlegget står ferdig i 2016. Utbygger er energiselskapet GMR Energy.
Ray Putterill

Liverpool FC

Ray Putterill ble ansett som et bra talent, og han hadde også spilt for diverse ungdomslandslag, men en ryggskade satte han ut for det meste av forrige sesongen. Da han fikk sjansen viste han glimt av godt spill, men klarte ikke riktig å markere seg som han tidligere hadde gjort.
Denne sesongen derimot har Putterill klart å skaffe seg en fast plass på juniorlaget, som oftest på venstre ving. Han har vært en av de beste spillerne på laget, samtidig som han også har scoret et par mål. Selv om Ray Putterill har vist glimt av sitt talent, vil han få det vanskelig med å bryte igjennom barrieren det er å komme opp blant A-lagsspillerne.
Høsten 2007 ble det kjent at Crewe Alexandra var interesserte i å låne Putterill.
Khan

Khan, også stavet som kan, xan, han, ke-han, er en tittel med mange betydninger, opprinnelig kommandør, leder eller hersker på mongolsk og tyrkisk språk. Khan kan også bety leder for en stamme, stammehøvding. I dag eksisterer khaner mest i sørlige Asia og i Sentral-Asia. En khan hersker over et khanat. Tittelen oversettes ofte til keiser. Den kvinnelige varianten er khatun.
Den høyere, bortimot keiserlige tittelen khagan (persisk: خاقان), det vil si «khan av khaner» er gitt den mest berømte hersker kjent som khan: den mongolske keiserlige dynasti til Djengis-khan hvis egentlige navn var Temujin, og dennes sønnesønn Kublai-khan som grunnla det mongolske rike og senere grunnla Yuan-dynastiet i Kina. De herskende etterkommerne til Djengis-khan er referert til som stor khaner. Stor khan er teknisk sett ikke korrekt, men har blitt etablert gjennom konvensjoner i over lang tid.
I dagens Mongolia er tittelen blitt til khaan hvor 'g'-lyden har blitt bortimot stum eller ikke-eksisterende.
Landhockey

Landhockey (engelsk: field hockey) er en lagsport innenfor hockeygrenene som har aner et par tusen år tilbake i tiden, men den moderne landhockeyen er dokumentert tilbake til middelalderen i England, Skottland og Nederlandene. Den dannet seg i de former som nå er kjent på 1800-tallet i England og dets kolonier. Spillet omtales kun «hockey» verden over hvor ishockey ikke er populært.
I dag er landhockey en av verdens største ballsporter, det spilles landhockey i 98 land, og det er en olympisk gren både for menn og kvinner. Herrelandslagene fra India og Pakistan dominerte lenge sporten, men fra 1980-tallet har lagene fra Nederland, Tyskland og Australia vært blant de sterkeste. Landhockey er nasjonalsporten i Pakistan, tidvis også antatt å være det for India også, men offisielt har ikke India en nasjonalsport. 
I Norge organiseres sporten av Norges Bandyforbund og internasjonalt av Det internasjonale hockeyforbundet (FIH).
Sporten kan bli spilt på en gressbane, men også på en innendørsbane. Det er to lag som spiller imot hverandre, begge med elleve spiller inkludert en målvakt. Spillere benytter køller gjort av tre, karbonfiber eller lignende materiale for å slå en rund og hard gummiball. Lengden på køllene avhenger av spillernes individuelle høyde. Målvakten har køller med en annen kurve i enden. Draktene bestående hovedsakelig av overdel, shorts, sko, og munnbeskytter. Under spillets gang er det kun målvakten som har lov til å berøre ballen med en hvilken som helst del av kroppen. Spillerne kan kun slå ballen med køllen, men spillerens hånd er betraktet som en del av køllen.
Dwight Howard

Tidlig liv

Dwight Howard vokste opp med sin mor og far som begge var svært sportsinteresserte. Hans far var sportslig direktør på Southwest Atlanta Christian Academy. En skole med et av USAs beste basketballprogram.

NBA-karriere

Dwight Howard ble trukket opp som den første spilleren i NBA-draftet i 2004 av Orlando Magic, men spiller i dag for Houston Rockets. Howard spiller oftest center, men også noen ganger power forward. Howard ble tatt opp til Orlando Magic i første opptaksrunde som nykommer til NBA i 2004, og ble etterhvert den første spilleren til å starte hver av de 82 kampene til et lag som nykommer. Han har blitt stemt på av tilskuere til å delta i NBA all-star game to ganger, og blitt utnevnt som den beste forsvarsspilleren i posisjonen power forward i NBA. Etter 2008–2009-sesongen ble Howard også valgt til NBAs beste defensive spiller. Han er hovedsakelig kjent for sine høytflygende blokkeringer, men er også kjent for sin seier i NBA 2008 Slam Dunk Contest der han kledde seg ut som Supermann og fikk etter det kallenavnet «Superman». Av mange ses Howards spillestil som noe lik en rask versjon av Shaquille O'Neal.etter sesongen 2011-2012 ble howard en medlem av NBA mest berømte lag Los Angeles Lakers.
Aston Bathroom Appliances

Aston er en kinesisk produsent av sanitetsgods. Selskapet ble grunnlagt i 1994 og har sitt hovedkvarter i Nanhai i provinsen Guangdong. 
Selskapet produserer over 150 forskjellige modeller av badekar, håndfat, toalett og dusjkabinett.
Lassana Diarra

Landslaget

Han ble tatt ut i Frankrikes EM-tropp til EM i Frankrike 2016. Han ble erstattet av Morgan Schneiderlin etter skade.
Verdenscupen i langrenn 2016/17 — Sprint klassisk kvinner — Ruka

Premiepenger

1 pl = 15.000 chf - 2 pl. = 10.000 chf - 3 pl. = 5.000 chf - 4 pl. = 3.500 chf - 5 pl. = 2.500 chf - 6 pl. = 1.500 chf - 7 pl. = 1.000 chf - 8 pl. = 750 chf - 9 pl. = 500 chf - 10 pl. = 250 chf.
NM i mangekamp 1976

NM i mangekamp 1976 var en del av NM i friidrett 1976, og ble arrangert som et eget mesterskap i Gjøvik, 
18. og 19. september av Vardal IF.
Det ble konkurrert i tikamp for menn og femkamp for kvinner.
Borut Pahor

Bakgrunn

Pahor ble født i Postojna i Slovenia i det daværende Jugoslavia, og tilbrakte barndommen i byen Nova Gorica, før familien flyttet til byen Šempeter pri Gorici nær ved. Hans far døde ung, og moren, Iva Pahor Martelanc (som hadde vært fange i en nazistisk konsentrasjonsleir under andre verdenskrig) oppdro ham som alenemor.
Etter høyskoleavslutning i Nova Gorica i 1983 begynte Pahor ved Universitetet i Ljubljana, der han avsluttet i 1987 met et bachelorarbeid i statsvitenskap om fredsforhandlinger blant medlemmer av Organisasjonen av alliansefrie nasjoner.

Politiker

Pahor gikk inn i politikken i 1990 og ble delegat til republikkforsamlingen i Slovenia. Han ble gjenvalgt til nasjonalforsamlingen i 1992, og året etter ble han nestleder for sosialdemokratene. Pahor ble gjenvalgt til nasjonalforsamlingen i 1996, og i 1997 ble han sosialdemokratenes partileder. Etter valget i 2000 ble han parlamentspresident. Da Slovenia gikk med i EU ble Pahor i 2004 valgt til Europaparlamentet. 
I 2008 dannet Pahor koalisjonsregjering bestående av sosialdemokrater og liberale. Regjeringen ble innsatt 22. november 2008. Pahors statsministerperiode ble preget av økonomiske krisetider. Regjeringen tapte 20. september 2011 et tillitsvotum i parlamentet. Da det ikke lyktes å finne støtte for en ny regjering, ble det bestemt å holde nyvalg 4. desember 2011. Pahors SD tapte valget og Janez Janša ble 28. januar 2012 innsatt som ny statsminister.
Pahor vant 2. desember 2012 Slovenias presidentvalg. Valget foregikk ved direkte valg og Pahor seiret i andre valgomgang med 67,4 % av stemmene. Den sittende president, 60 år gamle Danilo Türk, fikk 32,6 % av stemmene. Valgdeltakelsen var knappe 42 % av 1,7 millioner stemmeberettigete.
Ved presidentvalget i Slovenia i 2017 ble han gjenvalgt som president for fem år, etter andre valgomgang. I først valgomgang fikk Pahor 47,1 % av stemmene, mens Marjan Šarec fikk 25 % som nummer to. I andre valgomgang fikk Pahor 52,9 % etter at 99,99 % av stemmene var opptalt. Hans motkandidat Šarec fikk 47,1 %. Valgdeltakelsen var 41,7 % av de stemmeberettigede.
Når mørket er forbi

Handling

Etter å ha blitt offer for utroskap forlater unge Josef Omgang en ellers tilsynelatende vellykket tilværelse som advokat i Oslo. I en tilstand et sted mellom drøm og virkelighet drar han tilbake til barndomsstedet Korshavn i Nord-Norge. Denne fiskerlandsbyen er for tiden inne i en finansiell krise som blir et bilde på de store familieproblemene i fortiden, Josef nettopp må røske tak i for å finne seg selv.
Neophyllotocus xanthipennis

Utseende

Små, hårete, mer eller mindre gulbrune oldenborrer.

Levevis

Larvene lever i jorda av røtter, mens de voksne insektene kan finnes gnagende på blader og blomster. De flyr godt og mye, helst om natta.

Utbredelse

Arten er utbredt i Vest-Australia, Australia.
Sprint-VM på skøyter 2006

Overdommere, startere og ISU-representanter

Overdommere
 
Herrer: Knut Ludahl, NOR og Choi Jae-seok, KOR (ass.)
Damer: Roland E. Maillard, SUI og Daniel Cabelduc, SWE (ass).
Startere
Herrer: Rob Hemmes, NED og Hans Terstappen, CAN
Damer: Michael Prettenhofer, AUT og Matthijs de Vrijer, NED. 
ISUs offisielle representant var German Panov, (RUS), mens Tron Espeli (NOR) representerte ISUs tekniske komite hurtigløp.
Medisinsk rådgiver: Harm Kuipers, (NED)